Document ID: /roh_data/filtered/fineweb-2-filterrobots_roh.jsonl.gz/63136

L’idea da fundar in chor viril svizzer en il Canada è naschida a chaschun d’ina «Landsgemeinde» annuala datier da Stettler, Alberta. Il 1980 han 10 umens fundau igl Edmonton Swiss Men’s Choir ed entschiet a recrutar novs commembers aifer la cuminanza svizra en il Canada. Igl è in chor viril cun radund 30 commembers. Dapi la fundaziun han radund 180 umens fatg part al chor. La finamira dal chor èsi da s’engaschar per prestaziuns excellentas, represchentar en spezial la musica vocala svizra e da promover ina buna camaradaria.
L’emprim dirigent era Dan Breda suandà da Faye Breda e dapi l'onn 1987 diregia Elizabeth Lesoway-Anderson cun grond engaschi il chor viril. Ella ha gronds merits per il svilup dal chor. Il november 2012 ha ella retschavì il «Con Spirito Award» da la federaziun da chors d'Alberta per ses spiert entusiastic da promover la musica vocala.
In autra persuna che ha gronds merits per il chor è il commember fundatur Hans Voegeli. Dapi il 2006 è el president ed ha organisà plirs viadis e turneas da concert en ils Stadis Unids, l'America dal sid dentant er en l'Europa e natiralmain en la Svizra. Sia diplomazia ch'el haja rimnà sco maitre d'hotel sco era sia experientscha cun chavals resistents en la chavallaria svizra hajan gidà da manar il chor cun ina tscherta direcziun, uschia statti sin la pagina d'internet dal Edmonton Swiss Men's Choir.
Contacts en Surselva
Il musicists e cumponist Armin Caduff e sia «Compagnia Rossini» han fatg il 2001 ina turnea en il Canada e tranter auter era fatg in stop ad Edmonton. En discurs cun Hans Voegeli e la dirigenta Elizabeth Lesoway-Anderson han els lura gì l’idea da porscher als commembers in curs da scolaziun da vusch. Uschia è Armin Caduff stà duas giadas en il Canada per dar questa scolaziun er ensemen cun ses uffants Maria Catrina e Flurin.
Cun Hans Voegeli ed Elizabeth Anderson han Armin Caduff e sia dunna Lisabet anc oz adina puspè contact. Magari era per sclerir dumondas pertutgant la pronunzia rumantscha, pertge il chor chanta er adina puspè chanzuns rumantschas.
Tadlai nossas pli novas registraziuns, intervistas cun cumponists ed istorgias da davant e davos ils palcs da concert.
Per pudair abunar quest podcast duvrais Vus ina software cumpatibla cun podcast u ina app. Sche Vossa app n'è betg en la glista sura, lura pudais copiar la feed URL manual en Vossa app da podcast u software.